Kommisonens forordning (EF) nr 445/2002

af 26. februar 2002

om gennemførelsesbestemmelser til Rådets forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvsning til Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(1), særlig artikel 34, 45 og 50, og

ud fra følgende betragtninger:

(1) Kommissionens forordning (EF) nr. 1750/1999 af 23. juli 1999 om gennemførelsesbestemmelser til Rådets forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)(2), senest ændret ved forordning (EF) nr. 1763/2001(3), er blevet ændret flere gange og på væsentlige områder. Under hensyntagen til de erfaringer, der er gjort i løbet af de første to programmeringsår, bør der foretages en yderligere præcisering navnlig af proceduren til ændring af programmeringsdokumenterne og den samlede vejledende finansielle oversigt. For klarhedens og rationalitetens skyld bør forordning (EF) nr. 1750/1999 derfor omarbejdes.

(2) Ved forordning (EF) nr. 1257/1999 fastlegges et samlet regelsæt for støtte fra EUGFL til udvikling af landdistrikterne, og i forordningens afsnit II fastlægges navnlig de støtteberettigede foranstaltninger, deres mål og kriterierne for støtteberettigelse. Dette regelsæt gælder for støtte til udvikling af landdistrikterne i hele Fællesskabet.

(3) Der bør fastsættes gennemførelsesbestemmelser for at fuldstændiggøre dette regelsæt under hensyntagen til de erfaringer, der er gjort med de eksisterende instrumenter, således som de er anvendt under de forskellige rådsforordninger ophævet ved artikel 55, stk. 1, i forordning (EF) nr. 1257/1999. Disse bestemmelser bør følge nærhedsprincippet og proportionalitetsprincippet og bør derfor begrænses til de bestemmelser, der er nødvendige for at nå de ønskede mål.

(4) Hvad angår støtte til investering i landbrugsbedrifter og forarbejdningsvirksomheder og støtte til unge landbrugere, er der i forordning (EF) nr. 1257/1999 fastsat tre grundlæggende betingelser for støtteberettigelse. Det bør fastlægges, hvomår disse betingelser skal være opfyldt, herunder betingelsen vedrørende påvisningen af den økonomiske levedygtighed for en landbrugsbedrift, som søger om investeringsstøtte, idet grundlaget herfor bør være en vurdering af udsigterne for den pågældende bedrift. Bedrifter i landdistrikter med meget store strukturelle vanskeligheder kan have svært ved at opfylde disse betingelser. Det bør tillades medlemsstaterne at indrømme en frist for opfyldelse af disse betingelser i forbindelse med mindre investeringer.

(5) Hvad angår investering i landbrugsbedrifter og forarbejdningsvirksomheder, er fællesskabsstøtten betinget af, at der findes normale afsætningsmuligheder for de pågældende produkter. Der bør fastsættes gennemførelsesbestemmelser, hvad angår evalueringen af disse afsætningsmuligheder.

(6) Støtte til erhvervsuddannelse bør ikke omfatte normal landbrugs- og skovbrugsuddannelse.

(7) Hvad angår betingelser for støtte til førtidspensionering, bør der findes en løsning på de særlige problemer som følger af, at en bedrift overdrages af flere overdragere, eller at en bedrift overdrages af en forpagter.

(8) I ugunstigt stillede områder bør der i forbindelse med arealer, som udnyttes af flere landbrugere i fællesskab, åbnes mulighed for at yde udligningsgodtgørelser til hver enkelt landbruger på grundlag af den andel, som han har ret til at udnytte.

(9) Ifølge artikel 16 i forordning (EF) nr. 1257/1999 kan landbrugere modtage støtte til udligning af omkostninger og indkomsttab, der opstår i områder med miljørestriktioner, fordi den landbrugsmæssige udnyttelse er begrænset som følge af Fællesskabets miljøbestemmelser. Rådets direktiv 91/676/EØF af 12. december 1991 om beskyttelse af vand mod forurening af nitrater, der stammer fra landbruget(4), har til formål at nedbringe vandforurening forårsaget af nitrater fra landbruget og at forebygge yderligere forurening. Der bør under overholdelse af princippet i traktatens artikel 174, stk. 2, om, at forureneren betaler, ikke gives støtte til udligning af omkostninger og indkomsttab, som skyldes anvendelsen af de i nævnte direktiv fastsatte begrænsninger, og dermed skal denne anvendelse ikke være omfattet af artikel 16 i forordning (EF) nr. 1257/1999.

(10) Hvad angår støtte til miljøvenligt landbrug, bør en fastlæggelse af de minimumsbetingelser, landbrugerne skal opfylde i forbindelse med de forskellige forpligtelser til at drive miljøvenligt landbrug, sikre en afbalanceret anvendelse af støtten under hensyntagen til dens målsætning og således bidrage til en bæredygtig udvikling af landdistrikterne.

(11) Der bør fastlægges udvælgelseskriterier for investeringer til forbedring af forarbejdningen og afsætningen af landbrugsprodukter. På baggrund af de erfaringer, der er gjort, bør disse udvælgelseskriterier baseres på generelle principper snarere end på bestemmelser for de enkelte sektorer.

(12) Der bør fastsættes en undtagelse fra artikel 28, stk. 1, andet led, i forordning (EF) nr. 1257/1999, idet denne bestemmelse udelukker, at der kan ydes investeringsstøtte til forarbejdning og afsætning af tredjelandsprodukter i Fællesskabets randområder. Der bør dog knyttes visse betingelser til denne undtagelse.

(13) Visse skove, der er udelukket fra skovbrugsstøtte i henhold til artikel 29, stk. 3, i forordning (EF) nr. 1257/1999, bør defineres mere præcist.

(14) Der bør fastsættes nærmere bestemmelser for støtte til skovrejsning på landbrugsjord og for tilskud til foranstaltninger til bevarelse og forbedring af skovenes økologiske balance.

(15) Ifølge artikel 33 i forordning (EF) nr. 1257/1999 ydes der støtte til andre foranstaltninger vedrørende landbrugsvirksomhed og omlægning heraf og vedrørende aktiviteter i landdistrikterne, som ikke falder ind under de øvrige foranstaltninger til udvikling af landdistrikterne. I betragtning af det store antal forskellige foranstaltninger, som kan omfattes af nævnte artikel, bør fastlæggelsen af støttebetingelserne i første række overlades til medlemsstaterne som led i deres programmering.

(16) Der bør fastsættes fælles regler for flere foranstaltninger, hvorved der især sikres en fælles standard for normal god landbrugspraksis i de tilfælde, hvor der i foranstaltningerne refereres til dette kriterium, og garanteres den nødvendige fleksibilitet for langtidsforpligtelsers vedkommende, så der kan tages hensyn til begivenheder, som måtte være af betydning for disse forpligtelser, uden at gennemførelsen af de forskellige støtteforanstaltninger derved bliver mindre effektiv.

(17) Der bør klart skelnes mellem finansiering af støtte til udvikling af landdistrikterne og finansiering af støtte under de fælles markedsordninger. Eventuelle undtagelser fra princippet om, at foranstaltninger, som henhører under støtteordninger under de fælles markedsordninger, er udelukket fra støtte til udvikling af landdistrikterne, bør foreslås af medlemsstaterne inden for rammerne af deres programmer under hensyntagen til deres særlige behov og efter en gennemskuelig procedure.

(18) Betalinger som led i støtte til udvikling af landdistrikterne bør foretages til støttemodtagerne med det fulde beløb.

(19) Kommissionens forordning (EF) nr. 1685/2000(5) indeholder gennemførelses-bestemmelser til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(6), ændret ved forordning (EF) nr. 1447/2001(7), for så vidt angår støtteberettigede udgifter i forbindelse med foranstaltninger medfinansieret af strukturfondene og dermed af EUGFL, Udviklingssektionen. For sammenhængens skyld bør bestemmelserne i forordning (EF) nr. 1685/2000 gælde for de foranstaltninger, der medfinansieres af EUGFL, Garantisektionen, medmindre andet er fastsat i Rådets forordning (EF) nr. 1257/1999, Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(8) og nærværende forordning.

(20) Kommissionens beslutning 1999/659/EF af 8. september 1999 om den vejledende fordeling mellem medlemsstaterne af bevillinger fra Den Europæiske Udviklings- og Garantifond for Landbruget til foranstaltninger til udvikling af landdistrikterne for perioden 2000-2006(9), ændret ved beslutning 2000/426/EF(10), præciserer, hvilken type udgifter der udgør en integreret del af rammebevillingen til medlemsstaterne. I Kommissionens forordning (EF) nr. 2603/1999 af 9. december 1999 om overgangsregler for støtte til udvikling af landdistrikterne som fastsat i Rådets forordning (EF) nr. 1257/1999(11), senest ændret ved forordning (EF) nr. 2055/2001(12), er det i øvrigt fastsat, at betalinger i forbindelse med visse forpligtelser, der er indgået inden den 1. januar 2000, på visse betingelser kan indgå i programmeringen for udvikling af landdistrikterne for perioden 2000-2006. Der bør derfor foretages en præcisering af anvendelsen af den samlede fællesskabsstøtte under hver plan til udvikling af landdistrikterne, der er omfattet af det programmeringsdokument, som Kommissionen har godkendt.

(21) Artikel 5 i Rådets forordning (EF) nr. 1259/1999 af 17. maj 1999 om fastlæggelse af fælles regler for den fælles landbrugspolitiks ordninger for direkte støtte(13), ændret ved forordning (EF) nr. 1244/2001(14), fastslår, at beløb, der følger dels af sanktioner for manglende overholdelse af miljøkrav og dels af gradueringen, fortsat er til rådighed for medlemsstaterne som supplerende fællesskabsstøtte til visse foranstaltninger til udvikling af landdistrikterne. Det er nødvendigt at præcisere, hvad Kommissionens godkendelse går på med hensyn til disse foranstaltninger.

(22) Der bør fastsættes nærmere regler for forelæggelsen af planer for udvikling af landdistrikterne og for revision heraf.

(23) For at lette udarbejdelsen af planerne for udvikling af landdistrikterne og Kommissionens gennemgang og godkendelse heraf bør der fastlægges fælles regler for disse planers udformning og indhold, navnlig på grundlag af de krav, der er fastsat i artikel 43 i forordning (EF) nr. 1257/1999.

(24) Det bør fastsættes, hvilke betingelser der skal gælde for ændringer af programmeringsdokumenter for udvikling af landdistrikterne, således at Kommissionen effektivt og hurtigt kan undersøge sådanne ændringer.

(25) Kun ændringer, der på væsentlige punkter ændrer programmeringsdokumenter for udvikling af landdistrikterne, bør behandles efter forvaltningskomitéproceduren. Andre ændringer bør besluttes af medlemsstaterne og meddeles Kommissionen.

(26) Med henblik på at dække alle de foranstaltninger der er nødvendige for at gennemføre fællesskabsinitiativet til udviklingsprogrammer for landdistrikterne, er det nødvendigt at udvide anvendelsesområdet for støtte fra EUGFL, Udviklingssektionen, ud over, hvad der er fastsat i forordning (EF) nr. 1257/1999.

(27) Der bør fastsættes nærmere bestemmelser om den finansielle planlægning og om medfinansieringen af de foranstaltninger, som finansieres af EUGFL, Garantisektionen, efter artikel 35, stk. 1 og 2, i forordning (EF) nr. 1257/1999.

(28) I denne sammenhæng bør medlemsstaterne regelmæssigt aflægge rapport til Kommissionen om, hvorledes finansieringen af foranstaltningerne til udvikling af landdistrikterne forløber.

(29) Der bør træffes foranstaltninger, som sikrer effektiv anvendelse af de bevillinger, der ydes til støtte for udviklingen af landdistrikterne, og det bør herunder fastsættes, at Kommissionens udbetaling af et første forskud til de betalende organer og tilpasning af støtte sker under hensyntagen til henholdsvis behov og tidligere resultater. For at lette iværksættelse af investeringsforanstaltninger bør der ligeledes åbnes mulighed for, at der under visse omstændigheder kan udbetales forskud til visse kategorier af støttemodtagere.

(30) Foruden de særlige regler, der er fastsat i denne forordning, bør de generelle regler om budgetdisciplin, og navnlig dem, som vedrører ufyldestgørende eller ukorrekte anmeldelser fra medlemsstaterne, også finde anvendelse.

(31) Den finansielle forvaltning af foranstaltninger til udvikling af landdistrikterne bør være underlagt gennemførelsesbestemmelserne til forordning (EF) nr. 1258/1999.

(32) Der bør fastsættes procedurer og krav vedrørende overvågning og evaluering på grundlag af de principper, der gælder for andre EF-støtteforanstaltninger, navnlig dem, der er fastsat i forordning (EF) nr. 1260/1999.

(33) Administrative bestemmelser bør muliggøre en bedre forvaltning, overvågning og kontrol af støtten til udvikling af landdistrikterne. Med henblik på forenkling bør Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse EF-støtteordninger(15), senest ændret ved Kommissionens forordning (EF) nr. 495/2001(16), og gennemførelsesbestemmelserne hertil som fastsat ved Kommissionens forordning (EF) nr. 2419/2001(17), ændret ved forordning (EF) nr. 2550/2001(18) anvendes i videst muligt udstrækning.

(34) Der bør både på fællesskabsplan og i medlemsstaterne fastsættes en sanktionsordning.

(35) Komitéen for Landbrugsstrukturerne og Udviklingen af Landdistrikterne har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

KAPITEL I

FORANSTALTNINGER TIL UDVIKLING AF LANDDISTRIKTERNE

AFDELING 1

Investeringer i landbrugsbedrifter

Artikel 1

1. Betingelserne for at yde investeringsstøtte, der er fastsat i artikel 5 i forordning (EF) nr. 1257/1999, skal være opfyldt på det tidspunkt, hvor den enkelte beslutning om at yde støtte træffes.

2. Når der foretages investeringer for at opfylde nyligt indførte mindstekrav med hensyn til miljø, hygiejne og dyrevelfærd kan der ydes støtte med henblik på at opfylde disse nye krav. I så fald kan der fastsættes en frist for opfyldelsen af mindstekravene, i det omfang en sådan periode er nødvendig for at løse de særlige problemer, der er forbundet med at opfylde disse krav, og i det omfang perioden er i overensstemmelse med den pågældende specifikke lovgivning.

3. Ligger landbrugsbedrifterne i landdistrikter, hvis strukturelle vanskeligheder som følge af bedrifternes meget ringe økonomiske størrelse gør det særlig vanskeligt at opfylde betingelserne i artikel 5 i forordning (EF) nr. 1257/1999, kan medlemsstaterne fastsætte en støtte for investeringer, hvis samlede omkostninger er på under 25000 EUR, for at gøre det muligt at opfylde disse betingelser inden for en frist på højst tre år fra beslutningen om at yde støtten.

Bestemmelsen i første afsnit anvendes indtil 31. december 2002, uden at dette berører stk. 2 i nærværende artikel.

Artikel 2

1. I forbindelse med artikel 6 i forordning (EF) nr. 1257/1999 foretages vurderingen af, om der findes normale afsætningsmuligheder, på det relevante plan med hensyn til:

a) de pågældende produkter

b) investeringstyperne

c) den nuværende og forventede kapacitet.

2. Der tages hensyn til eventuelle produktionsrestriktioner eller begrænsninger af fællesskabsstøtten under de fælles markedsordninger.

3. Hvis der inden for rammerne af en fælles markedsordning findes produktionsrestriktioner eller begrænsninger af fællesskabsstøtten for den enkelte landbruger, bedrift eller forarbejdningsvirksomhed, ydes der ingen støtte til investeringer, der vil øge produktionen ud over disse restriktioner eller begrænsninger.

Artikel 3

1. Foretages investeringerne af unge landbrugere, kan de maksimale procentsatser for de støtteberettigede investeringer, der er nævnt i artikel 7, stk. 2, andet punktum, i forordning (EF) nr. 1257/1999, anvendes i op til fem år efter etableringen.

2. Artikel 4, stk. 2, gælder også for investeringer, der foretages af unge landbrugere inden for fem år efter etableringen.

AFDELING 2

Etablering af unge landbrugere

Artikel 4

1. Betingelserne for at yde støtte til fremme af unge landbrugeres etablering, som er fastsat i artikel 8, stk. 1, i forordning (EF) nr. 1257/1999, skal være opfyldt på det tidspunkt, hvor den enkelte beslutning om at yde støtte træffes. Med hensyn til ansøgninger, der indgives senest den 31. december 2001 vedrørende de i artikel 5, stk. 3, i nærværende forordning nævnte etableringer, skal den betingelse med hensyn til alder, der er fastsat i artikel 8, stk. 1, første led, i forordning (EF) nr. 1257/1999, være opfyldt på etableringstidspunktet.

2. Hvad angår de faglige kvalifikationer, bedriftens økonomiske levedygtighed og mindstekravene med hensyn til miljø, hygiejne og dyrevelfærd, kan der fastsættes en frist på højst tre år fra etableringen til opfyldelse af betingelserne, hvis det er nødvendigt med en tilpasningsperiode for at lette etableringen af den unge landbruger eller strukturtilpasningen af den pågældendes bedrift.

Artikel 5

1. Den enkelte beslutning om den støtte, der er fastsat i artikel 8 i forordning (EF) nr. 1257/1999, bør træffes inden for en frist, der ikke overstiger 12 måneder efter det etableringstidspunkt, der er fastsat i medlemsstaternes gældende bestemmelser.

2. Hvad angår etableringer, der har fundet sted inden den 1. januar 2002, og for hvilke der i henhold til bestemmelserne i det af Kommissionen godkendte programmeringsdokument vil kunne ydes støtte inden for en frist, der overstiger 12 måneder efter etableringstidspunktet, kan medlemsstaterne træffe den enkelte beslutning om at yde støtten senest den 31. december 2002.

3. Hvad angår etableringer, der har fundet sted i 1999, 2000 eller 2001, og for hvilke der af budgetmæssige eller administrative årsager endnu ikke har kunnet ydes støtte, kan medlemsstaterne træffe den enkelte beslutning om at yde en sådan støtte senest den 31. december 2001 eller inden for en frist på maksimalt 12 måneder efter etableringstidspunktet.

AFDELING 3

Uddannelse

Artikel 6

Støtte til erhvervsuddannelse omfatter ikke kurser og praktiktjeneste, der indgår i de normale programmer og ordninger for den grundlæggende og videregående landbrugs- og skovbrugsuddannelse.

AFDELING 4

Førtidspension

Artikel 7

Når en bedrift overdrages af flere overdragere, begrænses den samlede støtte til det beløb, der er fastsat for en enkelt overdrager.

Artikel 8

En ikke-erhvervsmæssig landbrugsaktivitet, som fortsættes af en overdrager i overensstemmelse med artikel 11, stk. 1, første led, i forordning (EF) nr. 1257/1999, er ikke støtteberettiget inden for rammerne af den fælles landbrugspolitik.

Artikel 9

En forpagter kan overdrage de frigjorte arealer til ejeren, forudsat at forpagtningsforholdet bringes til ophør, og at de betingelser, der gælder for overtageren i henhold til artikel 11, stk. 2, i forordning (EF) nr. 1257/1999, opfyldes.

Artikel 10

De frigjorte arealer kan indgå i en jordfordeling eller i en simpel udveksling af jordlodder.

I så fald skal de betingelser, der gælder for frigjorte arealer, opfyldes for arealer, der landbrugsteknisk svarer til de frigjorte arealer.

Medlemsstaterne kan fastsætte, at de frigjorte arealer kan overtages af et organ, der forpligter sig til senere at videreoverdrage dem til en overtager, som opfylder de betingelser, der er fastsat for førtidspensionering.

AFDELING 5

Ugunstigt stillede områder og områder med miljørestriktioner

Artikel 11

For græsningsarealer, der anvendes af flere landbrugere i fællesskab, kan der ydes udligningsgodtgørelse til de enkelte landbrugere i forhold til deres respektive brug eller ret til brug af disse arealer.

Artikel 12

Støtte efter artikel 16 i forordning (EF) nr. 1257/1999 kan ikke ydes til udligning af omkostninger og indtægtstab, der opstår som følge af anvendelsen af begrænsningerne fastsat i direktiv 91/676/EØF.

AFDELING 6

Miljøvenligt landbrug

Artikel 13

En forpligtelse til at ekstensivere eller på anden vis drive husdyrbrug skal mindst opfylde følgende betingelser:

a) arealet skal fortsat drives som græsningsareal

b) besætningen skal fordeles på bedriften på en sådan måde, at hele græsarealet vedligeholdes, og der således undgås overgræsning eller underudnyttelse

c) belægningsgraden fastsættes under hensyntagen til alle græssende husdyr på bedriften eller, i tilfælde af en forpligtelse til begrænsning af næringsstofudvaskning, til alle husdyr på bedriften, som er relevante for den pågældende forpligtelse.

Artikel 14

1. Støtte kan omfatte forpligtelser til:

a) at opdrætte husdyr af lokale udryddelsestruede racer, der er hjemmehørende i området

b) at bevare plantegenetiske ressourcer, der er naturligt tilpasset til de lokale og regionale forhold og truet af genetisk erosion.

2. De lokale racer og plantegenetiske ressourcer skal spille en rolle i bevarelsen af miljøet i det område, hvor foranstaltningen i stykke 1 anvendes.

De husdyrarter, der er støtteberettigede, og tærskelkriterierne for indstilling af opdræt af lokale racer er angivet i tabellen i bilag I.

Artikel 15

I forbindelse med artikel 24, stk. 1, andet afsnit, i forordning (EF) nr. 1257/1999 betragtes anlægsarbejder som ikke-kommercielle, hvis de normalt ikke fører til nogen væsentlig nettoforøgelse af bedriftens værdi eller lønsomhed.

Artikel 16

Forpligtelser til at drive miljøvenligt landbrug ud over den periode på mindst fem år, der er nævnt i artikel 23, stk. 1, i forordning (EF) nr. 1257/1999, fastlægges ikke for en længere periode, end hvad der rimeligvis er nødvendigt for at opnå miljøvirkningerne. Forpligtelserne varer normalt højst ti år, med undtagelse af særlige former for forpligtelser, hvor en længere periode skønnes at være absolut nødvendig.

Artikel 17

Forskellige former for forpligtelser til at drive miljøvenligt landbrug kan kombineres indbyrdes, forudsat at forpligtelserne er komplementære og indbyrdes forenelige.

Ved en sådan kombination skal der ved fastsættelsen af støttens størrelse tages hensyn til mistet indkomst og til de særlige ekstraomkostninger, som kombinationen medfører.

Artikel 18

1. Referenceniveauet ved beregning af den mistede indkomst og de ekstraomkostninger, som forpligtelsen medfører, er normal god landbrugspraksis i det pågældende område, hvor foranstaltningen anvendes.

Hvor de landbrugstekniske eller miljømæssige forhold retfærdiggør det, kan der tages hensyn til de økonomiske konsekvenser af, at jorden ikke længere udnyttes, eller at visse landbrugsmetoder ikke længere praktiseres.

2. Der udbetales ikke støtte pr. produktionsenhed, undtagen ved opdræt af husdyr af racer, hvis opdræt risikerer at blive indstillet, og hvor støtten kan udbetales pr. dyreenhed eller pr. opdrættet dyr. Hvor forpligtigelserne normalt måles i enheder, som ikke er arealenheder, kan medlemsstaterne beregne støtten på grundlag af de pågældende enheder.

3. I de særlige tilfælde, der er nævnt i stk. 2, sikrer medlemsstaterne overholdelse af de årlige maksimumbeløb, der er berettigede til fællesskabsstøtte ifølge bilaget til forordning (EF) nr. 1257/1999.

Med henblik herpå kan medlemsstaterne:

a) fastsætte en grænse for antallet af enheder pr. ha for den bedrift, som forpligtelserne til at drive miljøvenligt landbrug vedrører

b) fastsætte et samlet maksimumsbeløb for hver bedrift, der deltager i ordningen, og sikre, at udbetalingerne til de enkelte bedrifter ikke overskrider denne grænse.

4. Udbetalinger af støtte kan kun baseres på en begrænsning af anvendelsen af gødning, plantebeskyttelsesmidler eller anden form for input, hvis disse begrænsninger er teknisk og økonomisk målelige.

Artikel 19

På grundlag af objektive kriterier fastsætter medlemsstaterne behovet for at skabe et finansielt incitament, jf. artikel 24, stk. 1, første afsnit, tredje led, i forordning (EF) nr. 1257/1999.

Incitamentet må højst svare til 20 % af den mistede indkomst og de ekstraomkostninger, som den pågældende forpligtelse medfører, undtagen for særlige former for forpligtelser, hvor en højere procentsats skønnes at være absolut nødvendig af hensyn til en effektiv gennemførelse af foranstaltningen.

Artikel 20

En landbruger, som indgår en forpligtelse til at drive miljøvenligt landbrug på en del af bedriften, skal som minimum opfylde kravene til normal god landbrugspraksis på hele bedriften.

Artikel 21

1. Medlemsstaterne kan tillade, at en forpligtelse omdannes til en anden forpligtelse i løbet af forpligtelsesperioden, hvis følgende betingelser er opfyldt:

a) omdannelsen indebærer klare fordele for miljøet

b) den eksisterende forpligtelse skærpes væsentligt, og

c) det godkendte program omfatter de pågældende forpligtelser.

På de i første afsnit, litra a) og b), fastsatte betingelser kan der gives tilladelse til, at en forpligtelse til at drive miljøvenligt landbrug omdannes til en forpligtelse til skovrejsning på landbrugsjord i henhold til artikel 31 i forordning (EF) nr. 1257/1999. Forpligtelsen til at drive miljøvenligt landbrug ophører, uden at der kræves tilbagebetaling.

2. Medlemsstaterne kan tilpasse forpligtelserne til at drive miljøvenligt landbrug i løbet af forpligtelsesperioden, hvis det godkendte program åbner mulighed herfor, og tilpasningen er berettiget under hensyntagen til forpligtelsens formål.

AFDELING 7

Forbedring af forarbejdningen og afsætningen af landbrugsprodukter

Artikel 22

De støtteberettigede udgifter kan omfatte:

a) opførelse og erhvervelse af fast ejendom, dog ikke køb af jord

b) nye maskiner og nyt udstyr, herunder software

c) generalomkostninger, f.eks. honorarer til arkitekter, ingeniører og rådgivere og udgifter til feasibilityundersøgelser og erhvervelse af patenter og licenser.

De omkostninger, der er omhandlet i litra c), lægges til omkostningerne i litra a) og b) og betragtes som støtteberettigede op til et loft på 12 % af disse omkostninger.

Artikel 23

1. I forbindelse med artikel 26, stk. 3, i forordning (EF) nr. 1257/1999 foretages vurderingen af, om der findes normale afsætningsmuligheder, på det relevante plan med hensyn til:

a) de pågældende produkter

b) investeringstyperne

c) den nuværende og forventede kapacitet.

2. Der tages hensyn til eventuelle produktionsrestriktioner eller begrænsninger af fællesskabsstøtten under de fælles markedsordninger.

Artikel 24

I Fællesskabets randområder kan der ydes investeringsstøtte til forarbejdning og afsætning af produkter fra tredjelande på betingelse af, at de forarbejdede produkter er bestemt til markedet i den pågældende region.

For at opfylde betingelsen fastsat i stk. 1 begrænses støtten til forarbejdningskapacitet, der dækker et regionalt behov, ligesom den betinges af, at forarbejdningskapaciteten ikke overskrider det regionale behov.

AFDELING 8

Skovbrug

Artikel 25

De skove, der efter artikel 29, stk. 3, i forordning (EF) nr. 1257/1999 ikke kan ydes skovbrugsstøtte til, omfatter:

a) skove og andre træbevoksede arealer, som ejes af staten, en region eller en offentlig virksomhed

b) skove og andre træbevoksede arealer, som tilhører kongehuset

c) skove, som ejes af juridiske personer, hvor de institutioner, der er nævnt i litra a) og b), er indehavere af mindst 50 % af kapitalen.

Artikel 26

De landbrugsjorder, hvortil der kan ydes støtte til skovrejsning efter artikel 31 i forordning (EF) nr. 1257/1999, defineres nærmere af medlemsstaterne og omfatter navnlig agerjord, græsningsarealer, græsarealer uden for omdrift og arealer med flerårige afgrøder, hvor der regelmæssigt drives landbrugsvirksomhed.

Artikel 27

1. I forbindelse med artikel 31, stk. 1, andet afsnit, andet led, i forordning (EF) nr. 1257/1999 forstås ved "landbruger": en person, som bruger en væsentlig del af sin arbejdstid på landbrugsvirksomhed, og hvis indkomst for en betydelig dels vedkommende hidrører herfra, idet disse kriterier nærmere fastlægges af medlemsstaterne.

2. I forbindelse med artikel 31, stk. 3, andet afsnit, i forordning (EF) nr. 1257/1999 forstås ved "hurtigtvoksende arter, der kan udnyttes på kort sigt": arter, hvis omdrift, dvs. intervallet mellem to hovedskovninger på samme sted, er på under 15 år.

Artikel 28

1. Støtte i henhold til artikel 32 i forordning (EF) nr. 1257/1999 kan ikke ydes til arealer, for hvilke der er ydet støtte i henhold til samme forordnings artikel 31.

2. Støtte med henblik på at opretholde brandbælter ved hjælp af landbrugsforanstaltninger, jf. artikel 32, stk. 1, andet led, i forordning (EF) nr. 1257/1999, ydes ikke for arealer, som er omfattet af støtte til miljøvenligt landbrug.

Foranstaltningerne skal være forenelige med enhver form for produktionsrestriktioner eller begrænsninger af fællesskabsstøtte under de fælles markedsordninger, og der skal ved støtten tages hensyn til foretagne betalinger under de fælles markedsordninger.

AFDELING 9

Fælles regler for flere foranstaltninger

Artikel 29

I forbindelse med artikel 14, stk. 2, tredje led, og artikel 23, stk. 2, første afsnit, i forordning (EF) nr. 1257/1999 forstås ved normal god landbrugspraksis de normer for landbrugsvirksomhed, som en fornuftig landbruger ville følge i det pågældende område.

Medlemsstaterne skal i deres planer for udvikling af landdistrikterne fastsætte normer, der kan kontrolleres. Disse normer skal som minimum omfatte overholdelsen af generelle obligatoriske miljøkrav.

Artikel 30

Hvis støttemodtageren i perioden for en forpligtelse, der er indgået som en betingelse for at modtage støtte, overdrager hele eller en del af bedriften til en anden, kan sidstnævnte overtage forpligtelsen for den resterende del af perioden. Hvis dette ikke sker, skal støttemodtageren tilbagebetale den modtagne støtte.

Medlemsstaterne kan undlade at kræve en sådan tilbagebetaling, hvis støttemodtageren ophører endeligt med landbrugsvirksomhed, efter at han allerede har opfyldt en betydelig del af sin forpligtelse, og en efterfølgers overtagelse af forpligtelsen viser sig at være uigennemførlig.

Medlemsstaterne kan, hvis der kun er tale om mindre ændringer af forholdene på bedriften, træffe særlige foranstaltninger for at undgå, at anvendelsen af første afsnit får urimelige følger i betragtning af den indgåede forpligtelse.

Artikel 31

1. Hvis støttemodtageren i perioden for en forpligtelse, der er indgået som en betingelse for at modtage støtte, øger sin bedrifts areal, kan medlemsstaterne udvide forpligtelsen til også at omfatte tillægsarealet i den resterende del af forpligtelsesperioden i henhold til stk. 2 eller udskifte støttemodtagerens oprindelige forpligtelse med en ny forpligtelse i henhold til stk. 3.

Udskiftningen kan også finde anvendelse i tilfælde, hvor det areal, der er omfattet af forpligtelsen, udvides inden for bedriften.

2. Der kan kun gives tilladelse til den udvidelse, der er omhandlet i stk. 1, hvis:

a) den indebærer en afgjort fordel for den pågældende foranstaltning

b) den er berettiget i henseende til forpligtelsens art, den tilbageværende forpligtelsesperiodes længde og tillægsarealets størrelse

c) den ikke forringer den effektive kontrol med opfyldelsen af betingelserne for ydelsen af støtte.

Tillægsarealet, der er omhandlet i første afsnit, litra b), skal være betydeligt mindre end det oprindelige areal eller på højst to hektar.

3. Den nye forpligtelse, der er omhandlet i stk. 1, vedrører hele det berørte areal, og vilkårene er mindst lige så strenge som under den oprindelige forpligtelse.

Artikel 32

Hvis støttemodtageren ikke er i stand til fortsat at opfylde de indgåede forpligtelser, fordi bedriften er genstand for en jordfordeling eller andre lignende offentlige indgreb som led i fysisk planlægning, træffer medlemsstaten de fornødne foranstaltninger, så forpligtelserne tilpasses bedriftens nye situation. Er en sådan tilpasning ikke mulig, ophører forpligtelsen, uden at der kræves tilbagebetaling for den periode, hvor forpligtelsen er opfyldt.

Artikel 33

1. Medlemsstaterne kan navnlig anerkende følgende kategorier af force majeure, uden at dette i øvrigt udelukker, at konkrete forhold tages i betragtning:

a) landbrugeren afgår ved døden

b) landbrugeren er uarbejdsdygtig i længere tid

c) ekspropriation af en væsentlig del af bedriften, hvis en sådan ekspropriation ikke kunne forudses på tidspunktet for forpligtelsens indgåelse

d) en alvorlig naturkatastrofe berører i væsentlig grad bedriftens landbrugsareal

e) ødelæggelse af stalde på bedriften ved ulykkestilfælde

f) en epizooti, der rammer hele landbrugerens besætning eller en del af denne.

Medlemsstaterne underretter Kommissionen om de kategorier, de anerkender som force majeure.

2. Meddelelse om tilfælde af force majeure og en for myndighederne tilfredsstillende dokumentation herfor sendes skriftligt til myndighederne senest ti arbejdsdage efter det tidspunkt, hvor landbrugeren er i stand til at gøre det.

KAPITEL II

GENERELLE BESTEMMELSER, ADMINISTRATIVE OG FINANSIELLE BESTEMMELSER

AFDELING 1

Generelle bestemmelser

Artikel 34

Ved anvendelsen af artikel 37, stk. 3, andet afsnit, i forordning (EF) nr. 1257/1999 gælder de kriterier, der er fastsat i artikel 35, 36 og 37 i nærværende forordning.

Artikel 35

1. Miljøforanstaltninger, der gennemføres som led i de fælles markedsordninger, kvalitets- og sundhedsforanstaltninger inden for landbruget eller som led i andre foranstaltninger til udvikling af landdistrikterne end støtte til miljøvenligt landbrug, udelukker ikke støtte til miljøvenligt landbrug for samme produktion, forudsat at støtten supplerer disse foranstaltninger, og der er indbyrdes sammenhæng.

2. Ved en kombination som omhandlet i stk. 1 gælder følgende:

a) der kan kun ydes støtte til miljøvenlige landbrugsforanstaltninger på arealer, der er udtaget efter artikel 6 i Rådets forordning (EF) nr. 1251/1999(19), hvis forpligtelserne er mere vidtgående end de relevante miljøforanstaltninger, der er omhandlet i artikel 6, stk. 2, i nævnte forordning

b) for så vidt angår ekstensivering inden for oksekødssektoren skal der i forbindelse med støtten tages hensyn til det ekstensiveringsbeløb, der udbetales i henhold til artikel 13 i Rådets forordning (EF) nr. 1254/1999(20)

c) for så vidt angår støtte til ugunstigt stillede områder og støtte i forbindelse med miljørestriktioner skal der ved forpligtelserne til at drive miljøvenligt landbrug tages hensyn til betingelserne for støtte i de pågældende område.

3. I forbindelse med anvendelsen af stk. 1 og 2 skal der ved fastsættelse af støttens størrelse tages hensyn til tabt indkomst og til de særlige ekstraomkostninger, som kombinationen medfører.

Artikel 36

For samme forpligtelse må der under ingen omstændigheder sideløbende udbetales støtte både under ordningen for støtte til miljøvenligt landbrug og under en anden fællesskabsstøtteordning.

Artikel 37

Enhver udtagelse som nævnt i artikel 37, stk. 3, andet afsnit, første led, i forordning (EF) nr. 1257/1999 foreslås af medlemsstaterne i forbindelse med deres planer for udvikling af landdistrikterne eller i forbindelse med programmeringsdokumenterne for mål 1 eller 2 som omhandlet i artikel 18, stk. 1 og 2, eller artikel 19, stk. 1, 2 og 3, i forordning (EF) nr. 1260/1999.

Artikel 38

Betalinger i forbindelse med foranstaltninger til udvikling af landdistrikterne udbetales i deres helhed til støttemodtagerne.

Artikel 39

Forordning (EF) nr. 1685/2000 anvendes på foranstaltninger, der indgår i programmeringen som omhandlet i artikel 40, stk. 2 og 3, i forordning (EF) nr. 1257/1999, medmindre andet er fastsat i forordning (EF) nr. 1257/1999, forordning (EF) nr. 1258/1999 og nærværende forordning.

AFDELING 2

Programmering

Artikel 40

Planer for udvikling af landdistrikterne som fastsat i afsnit III, kapitel II, i forordning (EF) nr. 1257/1999 skal forelægges i overensstemmelse bilag II til nærværende forordning.

Artikel 41

1. Godkendelsen af programmeringsdokumenter i henhold til artikel 44, stk. 2, i forordning (EF) nr. 1257/1999 er bestemmende for den samlede fællesskabsstøtte.

Denne støtte omfatter:

a) udgifterne til de foranstaltninger, der er fremlagt som den nye programmering for udvikling af landdistrikter, herunder foranstaltningerne i forbindelse med evalueringen som fastsat i artikel 49, stk. 2, i forordning (EF) nr. 1257/1999

b) udgifterne til de tidligere ledsageforanstaltninger henhørende under Rådets forordning (EØF) nr. 2078/92(21), (EØF) nr. 2079/92(22) og (EØF) nr. 2080/92(23) samt udgifter hidrørende fra foranstaltninger under tidligere forordninger, der er ophævet ved disse forordninger

c) udgifter til de foranstaltninger, der er omhandlet i artikel 4 i forordning (EF) nr. 2603/1999.

2. Ud over det i stk. 1 fastsatte omfatter godkendelsen endvidere fordelingen og anvendelsen af de beløb, der stilles til rådighed for medlemsstaterne som yderligere fællesskabsstøtte ifølge artikel 5 i forordning (EF) nr. 1259/1999.

Disse beløb er dog ikke medregnet i den samlede fællesskabsstøtte som omhandlet i stk. 1.

3. Godkendelsen kan kun omfatte statsstøtte til supplerende finansiering af foranstaltninger til udvikling af landdistrikterne, hvis den pågældende statsstøtte er angivet i overensstemmelse med punkt 16 i bilag II.

Artikel 42

Medlemsstaterne sørger for, at programmeringsdokumenter for udvikling af landdistrikterne gøres offentligt tilgængelige.

Artikel 43

Hvis foranstaltninger til udvikling af landdistrikterne forelægges i form af generel rammelovgivning, skal planerne for udvikling af landdistrikterne indeholde en fyldestgørende henvisning til disse bestemmelser.

Artikel 40, 41 og 42 finder endvidere anvendelse i tilfælde som omhandlet i stk. 1.

Artikel 44

1. Ændringer af programmeringsdokumenter for udvikling af landdistrikterne og af enhedsprogrammeringsdokumenter for mål 2 for så vidt angår de foranstaltninger til udvikling af landdistrikterne, der finansieres af EUGFL, Garantisektionen, skal være behørigt begrundet, navnlig på grundlag af følgende oplysninger:

a) årsagerne og eventuelle gennemførelsesvanskeligheder, som kan nødvendiggøre ændringer af programmeringsdokumentet

b) ændringernes forventede virkninger

c) følgerne for finansieringen og for kontrollen af, at forpligtelserne overholdes.

2. Kommissionen godkender efter procedurerne i artikel 48, stk. 3, og artikel 50, stk. 2, i forordning (EF) nr. 1260/1999 ændringer af programmeringsdokumenter for udvikling af landdistrikterne og enhedsprogrammeringsdokumenter for mål 2 for så vidt angår de foranstaltninger til udvikling af landdistrikterne, der finansieres af EUGFL, Garantisektionen, når ændringerne:

a) har konsekvenser for de prioriterede felter

b) berører støtteforanstaltningers hovedtræk som anført i bilag II, herunder satsen for Fællesskabets bidrag

c) berører det samlede fællesskabsstøttebeløb

d) berører det rammebeløb, der er afsat til en af foranstaltningerne, og medfører en difference på mere end 10 % i forhold til det beløb, der er fastsat for denne foranstaltning for den samlede programmeringsperiode, beregnet på grundlag af det programmeringsdokument, som Kommissionen har godkendt

e) berører de supplerende midler i form af statsstøtte, der er afsat til en af foranstaltningerne, og medfører en difference på mere end 10 % i forhold til det beløb, der er fastsat for denne foranstaltning for den samlede programmeringsperiode, beregnet på grundlag af det programmeringsdokument, som Kommissionen har godkendt.

Litra d) og e) anvendes ikke for foranstaltninger, hvis rammebeløb er mindre end 5 % af det samlede beløb for programmet for den samlede programmeringsperiode.

3. Ændringer skal fremsendes til Kommissionen i et enkelt forslag pr. program pr. år.

4. Ændringer af finansiel karakter, der ikke er omfattet af stk. 2, første afsnit, litra d) og e), meddeles Kommissionen i tide.

5. Ændringer, der ikke er omfattet af stk. 2 og 4, meddeles Kommissionen senest to måneder, før de træder i kraft.

Artikel 45

Om nødvendigt skal programmeringsdokumenter for udvikling af landdistrikterne og enhedsprogrammeringsdokumenter for mål 2 revideres for at bringe dem i overensstemmelse med ændringer af fællesskabsforskrifterne.

Artikel 44, stk. 3, anvendes ikke på disse revisioner.

Hvis ændringer af programmeringsdokumenter for udvikling af landdistrikter eller enhedsprogrammeringsdokumenter for mål 2 er begrænset til at bringe dem i overensstemmelse med nye fællesskabsforskrifter, meddeles ændringerne Kommissionen til orientering.

AFDELING 3

Supplerende foranstaltninger og fællesskabsinitiativer

Artikel 46

Anvendelsesområdet for støtte fra EUGFL, Udviklingssektionen, til foranstaltninger under fællesskabsinitiativet for udvikling af landdistrikterne udvides til at omfatte hele Fællesskabet, og finansieringen udvides, så den også omfatter foranstaltninger, hvortil der kan ydes støtte i henhold til Europa-Parlamentets og Rådets forordning (EF) nr. 1783/1999(24) og forordning (EF) nr. 1784/1999(25).

AFDELING 4

Finansielle bestemmelser

Artikel 47

1. For hvert programmeringsdokument for udvikling af landdistrikterne og for hvert enhedsprogrammeringsdokument for mål 2 for så vidt angår de foranstaltninger til udvikling af landdistrikterne, der finansieres af EUGFL, Garantisektionen, tilsender medlemsstaterne senest den 30. september hvert år Kommissionen følgende oplysninger:

a) en opgørelse over de udgifter, der er afholdt i det indeværende regnskabsår, og over de udgifter, der skal afholdes indtil udgangen af det pågældende regnskabsår, og som finansieres over fællesskabsstøtten som fastsat i artikel 41, stk. 1

b) et revideret overslag over disse udgifter i de efterfølgende regnskabsår indtil udløbet af den pågældende programmeringsperiode, idet disse udgifter ikke må overstige rammebeløbet for hver enkelt medlemsstat.

Disse oplysninger fremsendes i form af et skema i et edb-format, som Kommissionen fastlægger.

2. Hvis de oplysninger, som medlemsstaterne skal tilsende Kommissionen i henhold til stk. 1, ikke er fyldestgørende, eller fristen ikke er blevet overholdt, foretager Kommissionen en midlertidig skønsmæssig nedsættelse af forskuddene på de konterede landbrugsudgifter, uden at dette dog indskrænker anvendelsen af de generelle regler om budgetdisciplin.

Artikel 48

1. De udbetalende organer kan i regnskaberne som udgift for den måned, hvor beslutningen om godkendelse af programmeringsdokumentet for udvikling af landdistrikterne eller af enhedsprogrammeringsdokumentet for mål 2, hvad angår foranstaltninger til udvikling af landdistrikterne, der finansieres af EUGFL, Garantisektionen, vedtages, bogføre et forskud på højst 12,5 % af en gennemsnitlig årstranche af det bidrag fra EUGFL, der er forudset i programmeringsdokumentet, til dækning af udgifter som fastsat i artikel 41, stk. 1.

Dette forskud udgør en driftskapital, som der i princippet først foretages afregning for ved udgangen af programmeringsperioden for hvert programmeringsdokument, eller så snart de samlede udgifter, som EUGFL betaler, forhøjet med forskuddet, når op på det samlede bidrag fra EUGFL, der er forudset i programmeringsdokumentet.

2. Det i stk. 1 fastsatte forskud bogføres i regnskaberne for de medlemsstater, hvis valuta ikke er euro på datoen for bogføringen, ved hjælp af vekselkursen på den næstsidste arbejdsdag i Kommissionen i måneden forud for den måned, hvor de udbetalende organer bogfører dette forskud.

Artikel 49

1. For hver medlemsstat finansieres de for et regnskabsår anmeldte udgifter højst op til de beløb, der er meddelt Kommissionen i henhold til artikel 47, stk. 1, første afsnit, litra b), og som er dækket af de bevillinger, der er opført på budgettet for det pågældende regnskabsår.

2. Såfremt det samlede beløb for de overslag, der er fremsendt i henhold til artikel 47, stk. 1, første afsnit, litra b), overstiger det samlede beløb for de bevillinger, der er opført på budgettet for det pågældende regnskabsår, er det samlede maksimumsbeløb for de udgifter, der skal finansieres for hver medlemsstat, begrænset til det beløb, der fremkommer efter fordelingsnøglens anvendelse på den tilsvarende årlige bevilling som fastsat i beslutning 1999/659/EF.

Hvis bevillingerne efter denne nedsættelse fortsat er disponible, fordi visse medlemsstaters overslag ligger under den årlige tildeling, fordeles det overskydende beløb proportionalt med nævnte årlige bevilling, samtidig med at det sikres, at det i første afsnit omhandlede overslag for hver enkelt medlemsstat ikke overskrides. Kommissionen giver i måneden efter vedtagelsen af budgettet for det pågældende regnskabsår medlemsstaterne meddelelse om de således justerende overslag.

3. Hvis en medlemsstats faktiske udgifter for et regnskabsår overstiger de beløb, der er meddelt i henhold til artikel 47, stk. 1, første afsnit, litra b), eller de beløb, der er et resultat af anvendelsen af stk. 2 i nærværende artikel, tages der hensyn til de overskydende udgifter for det indeværende regnskabsår inden for de bevillinger, der er til rådighed, efter at de øvrige medlemsstater har fået refunderet deres udgifter, og i forhold til de konstaterede overskridelser.

4. Hvis en medlemsstats faktiske udgifter for et givet regnskabsår ligger under en tærskel på 75 % af de beløb, der er nævnt i stk. 1, nedsættes de udgifter, som kan anerkendes for det følgende regnskabsår, med en tredjedel af forskellen mellem denne tærskel eller de beløb, der er et resultat af anvendelsen af stk. 2, hvis disse er mindre end denne tærskel og de faktiske udgifter i det pågældende regnskabsår.

Der tages ikke hensyn til denne nedsættelse ved bestemmelsen af de faktiske udgifter i det regnskabsår, som følger efter det, hvori nedsættelsen fandt sted.

5. Stk. 4 gælder ikke for den første anmeldelse af udgifter afholdt i regnskabsåret 2000 under et programmeringsdokument for udvikling af landdistrikterne eller et enhedsprogrammeringsdokument for mål 2 for så vidt angår de foranstaltninger til udvikling af landdistrikterne, der finansieres af EUGFL, Garantisektionen.

Artikel 50

Artikel 47, 48 og 49 i nærværende forordning gælder ikke for de udgifter, der følger af anvendelsen af artikel 5 i forordning (EF) nr. 1259/1999.

Artikel 51

Deltagelsen i finansieringen af evalueringer i medlemsstaterne i henhold til artikel 49, stk. 2, i forordning (EF) nr. 1257/1999 omfatter evalueringer, som reelt bidrager til evalueringen på fællesskabsplan på grund af deres rækkevidde, navnlig i kraft af deres svar på de fælles evalueringsspørgsmål og deres kvalitet.

Medfinansieringen kan ikke overstige 50 % af et loft, som, medmindre der er tale om behørigt begrundede tilfælde, udgør 1 % af de samlede omkostninger ved programmet for udvikling af landdistrikterne. Inden for hvert enkelt program for udvikling af landdistrikterne skal mindst 40 % af medfinansieringen vedrøre den efterfølgende evaluering.

Artikel 52

1. Støttemodtagere, der er omfattet af investeringsforanstaltningerne under afsnit II, kapitel I, VII, VIII og IX i forordning (EF) nr. 1257/1999, kan anmode de udbetalende organer om udbetaling af et forskud, hvis denne mulighed foreligger i programmeringsdokumentet. Hvad angår offentlige støttemodtagere, kan dette forskud kun udbetales til kommuner og sammenslutninger heraf og til offentligretlige organer.

2. Forskuddet kan ikke overstige 20 % af den samlede ivestering, og udbetalingen bør betinges af, at der stilles en bankgaranti svarende til 110 % af forskuddet.

Hvad angår de offentlige støttemodtagere, der er omhandlet i stk. 1, kan det udbetalende organ dog godkende en skriftlig garanti svarende til den i første afsnit fastsatte procentsats fra en offentlig myndighed i overensstemmelse med gældende regler i medlemslandene, forudsat at denne myndighed forpligter sig til at betale det beløb, der er omfattet af garantien, hvis retten til forskuddet ikke fastslås.

3. Garantien frigives, når det ansvarlige organ konstaterer, at de faktiske udgifter i forbindelse med investeringen overstiger forskuddet.

4. De udbetalende organer kan over for EUGFL, Garantisektionen, oplyse Fællesskabets medfinansieringsandel af:

a) det udbetalte forskud

b) de faktiske udgifter, der efterfølgende er afholdt for støttemodtagerne, fratrukket det udbetalte forskud.

AFDELING 5

Overvågning og evaluering

Artikel 53

1. Ifølge artikel 48, stk. 2, i forordning (EF) nr. 1257/1999 skal Kommissionen senest den 30. april hvert år have forelagt situationsrapporter, som dækker det foregående kalenderår.

Alle situationsrapporter skal indeholde oplysninger om følgende:

a) alle ændringer af de almindelige vilkår, som er af betydning for foranstaltningens gennemførelse, navnlig væsentlige ændringer i den socioøkonomiske udvikling og ændringer af den nationale, regionale eller sektorspecifikke politik

b) foranstaltningernes og de prioriterede felters udviklingsforløb med hensyn til deres operationelle og specifikke mål, udtrykt ved hjælp af kvantitative indikatorer

c) de forholdsregler, der er truffet af forvaltningsmyndigheden og overvågningsudvalget, hvis der findes et sådant udvalg, for at sikre gennemførelsens kvalitet og effektivitet, navnlig:

i) overvågningerne, finanskontrollen samt evalueringsordningerne, herunder ordningerne for indsamling af oplysninger

ii) en oversigt over de væsentlige problemer, der har vist sig ved forvaltningen af interventionen, og eventuelle trufne foranstaltninger

d) de foranstaltninger, der er truffet for at sikre overensstemmelse med fællesskabspolitikken på de relevante områder.

2. De indikatorer, der er nævnt i stk. 1, andet afsnit, litra b), skal så vidt muligt følge fælles indikatorer, der er fastlagt i retningslinjer fra Kommissionen. Hvis det er nødvendigt at anvende supplerende indikatorer til en effektiv overvågning af de fremskridt, der gøres med hensyn til opfyldelsen af målene i programmeringsdokumenterne for udvikling af landdistrikterne, skal disse indikatorer også anføres.

Artikel 54

1. Evalueringerne skal foretages af uafhængige evalueringseksperter i overensstemmelse med anerkendte evalueringsmetoder.

2. Evalueringerne skal i særdeleshed tage stilling til fælles evalueringsspørgsmål, der udformes af Kommissionen i samråd med medlemsstaterne, og generelt indeholde angivelse af kriterier og indikatorer for de opnåede resultater.

3. Den myndighed, der er ansvarlig for forvaltningen af programmeringsdokumentet for udvikling af landdistrikterne, skal samle det relevante materiale til gennemførelsen af evalueringer, idet den gør brug af overvågningsresultater og om nødvendigt supplerer disse ved indsamling af yderligere oplysninger.

Artikel 55

1. Den forudgående vurdering skal omfatte en analyse af skævheder, mangler og muligheder i den aktuelle situation og en vurdering af, om den foreslåede strategi er i overensstemmelse med situationen og målene, og skal behandle de aspekter, som er bragt op i de fælles evalueringsspørgsmål. Den skal indeholde et skøn over de forventede virkninger for de valgte udviklingsprioriteter og en kvantificering af deres mål, når de egner sig dertil. Den skal også indeholde en vurdering af de foreslåede gennemførelsesforanstaltninger og af overensstemmelsen med den fælles landbrugspolitik og andre politikker.

2. Den forudgående vurdering sorterer under de myndigheder, der opstiller planen for udvikling af landdistrikterne, og den skal indgå som et led i planen.

Artikel 56

1. Midtvejsevalueringen og den efterfølgende evaluering skal vedrøre de spørgsmål, der er specifikke for det pågældende programmeringsdokument for udvikling af landdistrikterne, og de fælles evalueringsspørgsmål, der er relevante på fællesskabsplan. Sidstnævnte skal omfatte landbefolkningens levevilkår og struktur, beskæftigelse og indkomst i og uden for landbruget, landbrugsstrukturer, basale landbrugsvarer, kvalitet, konkurrenceevne, skovressourcer og miljø. Hvis et fælles evalueringsspørgsmål findes irrelevant for et bestemt programmeringsdokument for udvikling af landdistrikterne, skal dette begrundes.

Hvis et fælles evalueringsspørgsmål ikke findes relevant for et programmeringsdokument for udvikling af landdistrikter, skal det begrundes hvorfor.

2. Midtvejsevalueringen skal, samtidig med at evalueringsspørgsmålene behandles, navnlig omfatte en gennemgang af de første resultater og en vurdering af disses overensstemmelse med og relevans i forhold til programmeringsdokumentet for udvikling af landdistrikterne samt en angivelse af, i hvilket omfang målene er nået. Den skal også omfatte en vurdering af udnyttelsen af de finansielle ressourcer og af overvågningens og gennemførelsens forløb.

Den efterfølgende evaluering skal foruden en besvarelse af evalueringsspørgsmålene navnlig omfatte en undersøgelse af den ydede støttes effektivitet, omkostningseffektivitet og virkninger. Der skal drages konklusioner med hensyn til politikken for udvikling af landdistrikterne, herunder dennes bidrag til den fælles landbrugspolitik.

3. Midtvejsevalueringen og den efterfølgende evaluering gennemføres i samråd med Kommissionen, og den ansvarlige myndighed er den myndighed, der varetager forvaltningen af programmeringsdokumentet for udvikling af landdistrikterne.

4. Kvaliteten af de enkelte evalueringer vurderes af den myndighed, der varetager forvaltningen af programmeringsdokumentet for udvikling af landdistrikterne, af overvågningsudvalget, hvis et sådant findes, og af Kommissionen under anvendelse af anerkendte metoder. Resultaterne af evalueringerne skal være offentligt tilgængelige.

Artikel 57

1. En rapport om midtvejsevalueringen tilsendes Kommissionen senest den 31. december 2003. Den myndighed, der varetager forvaltningen af programmeringsdokumentet for udvikling af landdistrikterne, underretter Kommissionen om opfølgningen af anbefalingerne i denne evalueringsrapport. Kommissionen udarbejder en syntese på fællesskabsplan efter modtagelsen af de enkelte evalueringsrapporter. En ajourføring af midtvejsevalueringen skal være afsluttet senest den 31. december 2005, hvis det er relevant.

2. Kommissionen skal have tilsendt en rapport om den efterfølgende evaluering senest to år efter programmeringsperiodens udløb. Senest tre år efter programmeringsperiodens udløb og efter modtagelsen af de enkelte evalueringsrapporter udarbejder Kommissionen en syntese på fællesskabsplan.

3. I evalueringsrapporterne skal der redegøres for de anvendte metoder, herunder disses betydning for oplysningernes og konklusionernes kvalitet. De skal omfatte en beskrivelse af baggrunden for og indholdet i programmet, finansielle oplysninger, svarene på de fælles evalueringsspørgsmål og de evalueringsspørgsmål, der er formuleret på nationalt eller regionalt plan, herunder de indikatorer der i den forbindelse er anvendt, samt konklusioner og anbefalinger. Evalueringsrapporterne bør i videst muligt omfang udfærdiges i overensstemmelse med en fælles model for evalueringsrapporterne, som er fastlagt i retningslinjer fra Kommissionen.

AFDELING 6

Ansøgninger, kontrol og sanktioner

Artikel 58

1. Ansøgninger om støtte til udvikling af landdistrikterne, som vedrører arealer eller dyr, og som indgives særskilt fra støtteansøgninger i henhold til artikel 6 i forordning (EF) nr. 2419/2001, skal indeholde angivelse af alle de af bedriftens arealer og dyr, der har betydning for kontrol af ansøgningerne vedrørende den pågældende foranstaltning, herunder dem, for hvilke der ikke ansøges om støtte.

2. Hvis en støtteforanstaltning til udvikling af landdistrikterne vedrører arealer, skal de enkelte jordlodder identificeres individuelt i ansøgningen. I den periode, en forpligtelse løber, må de jordlodder, som støtten vedrører, ikke udskiftes med andre, medmindre andet følger af programmeringsdokumentet.

3. Hvis en ansøgning om betaling indgives sammen med en ansøgning om arealstøtte under det integrerede kontrolsystem, sikrer medlemsstaterne, at de jordlodder for hvilke der ansøges om støtte til udvikling af landdistrikterne, er angivet særskilt i ansøgningen.

4. Arealer og dyr skal identificeres i henhold til artikel 4 og 5 i forordning (EØF) nr. 3508/92.

5. Hvis der er tale om en flerårig støtte, sker de betalinger, der finder sted efter betalingen i året for indgivelsen af ansøgningen, på grundlag af en årlig ansøgning om udbetaling af støtte, undtagen hvis medlemsstaten har fastsat en procedure, der gør det muligt at foretage en effektiv kontrol hvert år, jf. artikel 59, stk. 1.

Artikel 59

1. Førstegangsansøgninger under en ordning og efterfølgende ansøgninger om betaling skal kontrolleres på en sådan måde, at det effektivt sikres, at betingelserne for ydelse af støtte er overholdt.

Alt efter støtteforanstaltningens art fastlægger medlemsstaterne, hvilke systemer og hjælpemidler der skal anvendes ved kontrollen, og de fastlægger tillige, hvem der skal kontrolleres.

I alle relevante tilfælde gør medlemsstaterne brug af det integrerede forvaltnings- og kontrolsystem, der er indført ved forordning (EØF) nr. 3508/92.

2. Der gennemføres kontrol i form af administrativ kontrol og kontrol på stedet.

Artikel 60

Den administrative kontrol skal være udtømmende og omfatte krydskontrol, bl.a. med data fra det integrerede forvaltnings- og kontrolsystem, hvor dette er relevant. Kontrollen skal vedrøre arealer og husdyr, der er omfattet af en støtteforanstaltning, så der undgås uberettigede støtteudbetalinger. Det skal også kontrolleres, om langtidsforpligtelserne overholdes.

Artikel 61

Der skal foretages kontrol på stedet i henhold til afsnit III i forordning (EF) nr. 2419/2001. Den skal omfatte mindst 5 % af støttemodtagerne hvert år og dække alle de forskellige typer støtteforanstaltninger til udvikling af landdistrikterne, der er anført i programmeringsdokumenterne.

Kontrollen på stedet skal spredes over året i overensstemmelse med en analyse af de risici, som hver type støtteforanstaltning til udvikling af landdistrikterne indebærer.

Kontrollen omfatter alle de af støttemodtagerens tilsagn og forpligtelser, som det er muligt at kontrollere på tidspunktet for kontrolbesøget.

Artikel 62

1. Artikel 30, 31 og 32 i forordning (EF) nr. 2419/2001 anvendes på støtte, der ydes på grundlag af arealer.

Artikel 36, 38 og 40 i nævnte forordning anvendes på støtte, der ydes på grundlag af dyr.

2. Artikel 44 i forordning (EF) nr. 2419/2001 anvendes på den støtte, der er omhandlet i stk. 1 i nærværende artikel.

3. Er der foretaget uberettiget udbetaling, har den berørte individuelle begunstigede af en foranstaltning til udvikling af landdistrikterne pligt til at tilbagebetale disse beløb efter bestemmelserne i artikel 49 i forordning (EF) nr. 2419/2001.

Artikel 63

1. Hvis det viser sig, at en urigtig erklæring er afgivet som følge af grov uagtsomhed, udelukkes den pågældende støttemodtager for det pågældende kalenderår fra alle foranstaltninger til udvikling af landdistrikterne, som falder under det pågældende kapitel i forordning (EF) nr. 1257/1999.

I tilfælde, hvor en urigtig erklæring er afgivet med forsæt, udelukkes vedkommende tillige for det følgende år.

2. De sanktioner, der er fastsat i stk. 1, anvendes uden at indskrænke anvendelsen af supplerende sanktioner, som måtte være fastsat i de nationale bestemmelser.

Artikel 64

Medlemsstaterne fastlægger en ordning med sanktioner, der skal anvendes i tilfælde af overtrædelse af nærværende forordning, og tager alle de nødvendige skridt til iværksættelse af ordningen. Sanktionerne skal være effektive, stå i rimeligt forhold til overtrædelsen og have afskrækkende virkning.

KAPITEL III

AFSLUTTENDE BESTEMMELSER

Artikel 65

1. Forordning (EF) nr. 1750/1999 ophæves.

Henvisninger til den ophævede forordning skal betragtes som henvisninger til nærværende forordning og læses efter sammenligningsskemaet i bilag III.

2. De forordninger og beslutninger, der ophæves ved forordning (EF) nr. 1750/1999, finder fortsat anvendelse på aktioner, der inden den 1. januar 2000 er godkendt af Kommissionen under de forordninger, som er nævnt i artikel 55, stk. 1, i forordning (EF) nr. 1257/1999.

Artikel 66

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. februar 2002.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 80.

(2) EFT L 214 af 13.8.1999, s. 31.

(3) EFT L 239 af 7.9.2001, s. 10.

(4) EFT L 375 af 31.12.1991, s. 1.

(5) EFT L 193 af 29.7.2000, s. 39.

(6) EFT L 161 af 26.6.1999, s. 1.

(7) EFT L 198 af 21.7.2000, s. 1.

(8) EFT L 160 af 26.6.1999, s. 103.

(9) EFT L 259 af 6.10.1999, s. 27.

(10) EFT L 165 af 6.7.2000, s. 33.

(11) EFT L 316 af 10.12.1999, s. 26.

(12) EFT L 277 af 20.10.2001, s. 12.

(13) EFT L 160 af 26.6.1999, s. 113.

(14) EFT L 173 af 27.6.2001, s. 1.

(15) EFT L 355 af 5.12.1992, s. 1.

(16) EFT L 72 af 14.3.2001, s. 6.

(17) EFT L 327 af 12.12.2001, s. 11.

(18) EFT L 341 af 22.12.2001, s. 105.

(19) EFT L 160 af 26.6.1999, s. 1.

(20) EFT L 160 af 26.6.1999, s. 21.

(21) EFT L 215 af 30.7.1992, s. 85.

(22) EFT L 215 af 30.7.1992, s. 91.

(23) EFT L 215 af 30.7.1992, s. 96.

(24) EFT L 213 af 13.8.1999, s. 1.

(25) EFT L 213 af 13.8.1999, s. 5.

BILAG I

(Artikel 14)

>TABELPOSITION>

BILAG II

PLANER FOR UDVIKLING AF LANDDISTRIKTERNE

1. Titlen på planen for udvikling af landdistrikterne

2. Medlemsstat og eventuel administrativ region

3.1. Geografisk område omfattel af planen

(Artikel 41 i forordning (EF) nr. 1257/1999)

3.2. Regioner klassificeret som mål 1 og 2

(Artikel 40 i forordning (EF) nr. 1257/1999)

Følgende identificeres:

- Mål 1-regioner og overgangsområder i mål 1-regioner. Dette gælder kun ledsageforanstaltningerne (førtidspensionering, udligningsgodtgørelser, miljøvenligt landbrug og skovrejsning på landbrugsjord i henhold til artikel 31 i forordning (EF) nr. 1257/1999).

- Mål 2-regioner. Det gælder:

1) ledsageforanstaltninger

2) andre foranstaltninger, der ikke indgår i mål 2-programmeringen.

4. Planlægning for det relevante geografiske område

(Artikel 41, stk. 2, i forordning (EF) nr. 1257/1999)

Hvis der undtagelsesvis er mere end én udviklingsplan for en region, oplyses følgende:

- alle relevante planer

- grunden til, at foranstaltningerne ikke kan samles i én plan

- forbindelsen mellem foranstaltningerne i de forskellige planer og nærmere enkeltheder om, hvordan det sikres, at planerne hænger sammen og er indbyrdes forenelige.

5. Kvantificeret beskrivelse af den aktuelle situation

(Artikel 43, stk. 1, første led, i forordning (EF) nr. 1257/1999)

1) Beskrivelse af den aktuelle situation

Ved hjælp af kvantificerede data beskrives den aktuelle situation i det geografiske område, herunder navnlig stærke punkter, skævheder, mangler og muligheder for udvikling af landdistrikterne. Beskrivelsen skal vedrøre både landbrug og skovbrug (herunder art og omfang af ulemperne for landbruget i eventuelt ugunstigt stillede områder), erhvervslivet i landdistrikterne, demografiske forhold, menneskelige ressourcer, beskæftigelse og miljøsituation.

2) Virkningerne af den forrige programmeringsperiode

Det beskrives, hvilke virkninger de finansielle midler har haft, som EUGFL har anvendt til udvikling af landdistrikterne i den forrige programmeringsperiode og i forbindelse med ledsageforanstaltningerne siden 1992. Der fremlægges evalueringsresultater.

3) Andre oplysninger

Hvor det er relevant, udvides beskrivelsen til også at omfatte foranstaltninger, der falder uden for fællesskabsforanstaltningerne til udvikling af landdistrikterne og ledsageforanstaltningerne, men som har haft virkninger for det pågældende programmeringsområde.

6. Beskrivelse af den foreslåede strategi, dens kvantificerede mål, de valgte udviklingsprioriteter for landdistrikterne samt det berørte geografiske område

(Artikel 43, stk. 1, andet led, i forordning (EF) nr. 1257/1999)

1) Foreslået strategi, kvantificerede mål og valgte udviklingsprioriteter

Med hensyn til stærke punkter, skævheder, mangler og muligheder i det pågældende område beskrives navnlig:

- de prioriterede opgaver

- egnet strategi til gennemførelse af de prioriterede opgaver

- operationelle mål og forventede virkninger, om muligt kvantificeret både med hensyn til overvågning og evaluering

- i hvor høj strategien tager hensyn til særlige forhold i de pågældende områder

- hvordan der i planerne er taget hensyn til den integrerede strategi

- i hvor høj grad strategien tager hensyn til internationale af kvinder og mænd

- i hvor høj grad strategien tager hensyn til internationale forpligtelser, fællesskabsforpligtelser og nationale forpligtelser på miljøområdet, også i forbindelse med bæredygtig udvikling, navnlig vandkvalitet og -udnyttelse, bevarelse af biodiversiteten, herunder bevarelse af afgrødesorter på bedriften, og den globale opvarmning.

2) Andre foranstaltninger og deres virkninger

Der gives også en beskrivelse af eventuelle andre relevante foranstaltninger, der er truffet uden for planen for landdistrikternes udvikling (hvad enten det drejer sig om andre fællesskabsforanstaltninger eller nationale foranstaltninger såsom bindende regler, adfærdskodekser og statsstøtteforanstaltninger), og af, i hvilket omfang de fastslåede behov derigennem vil blive opfyldt.

3) Områder, som der er truffet specifikke lokale foranstaltninger for

For hver foranstaltning som fastsat i punkt 8, der ikke gælder for hele den i punkt 3 anførte region, beskrives det, i hvilken zone den anvendes.

Specielt anføres:

- den godkendte liste over ugunstigt stillede områder i den pågældende region

- enhver ændring af listen over ugunstigt stillede områder med en behørig begrundelse for ændringen (artikel 55, stk. 4, i forordning (EF) nr. 1257/1999)

- områder med miljørestriktioner med en behørig begrundelse.

4) Tidsplan og forventet deltagelse

Foreslået tidsplan for de forskellige foranstaltningers gennemførelse, den forventede deltagelse og deres varighed (se også punkt 8).

7. Vurdering af de forventede økonomiske, miljømæssige og sociale virkninger

(Artikel 43, stk. 1, tredje led, i forordning (EF) nr. 1257/1999)

Detaljerede oplysninger i overensstemmelse med artikel 43 i forordning (EF) nr. 1257/1999.

8. Samlet vejledende finansiel oversigt (EUGFL-regnskabsår)

(Artikel 43, stk. 1, fjerde led, i forordning (EF) nr. 1257/1999)

Finansieringsplan: Programmer til udvikling af landdistrikterneNB

Hvis én og samme foranstaltning optræder under flere udviklingsprioriteter, skal den pågældende medlemsstat af hensyn til den finansielle forvaltning opstille endnu et skema over alle udgifterne til foranstaltningen. Dette skema skal have samme struktur som ovenstående skema, og rækkefølgen skal være som i nedenstående liste.

>TABELPOSITION>

>TABELPOSITION>

- Foranstaltningerne er:

a) investeringer i landbrugsbedrifter

b) etablering af unge landbrugere

c) uddannelse

d) fortidspensionering

e) ugunstigt stillede områder og områder med miljørestriktioner

f) miljøvenligt landbrug

g) forbedring af forarbejdningen og afsætningen af landbrugsprodukter

h) skovrejsning på landbrugsjord

i) andre skovbrugsforanstaltninger

j) grundforbedring

k) jordfordeling

l) oprettelse af vikar- og driftskonsulentordninger

m) afsætning af kvalitetsprodukter fra landbruget

n) basale servicefaciliteter for erhvervslivet og befolkningen i landdistrikterne

o) renovering og udvikling af landsbyer samt beskyttelse og bevarelse af landdistrikternes kulturværdier

p) diversificering af aktiviteterne på landbrugsområdet og områder med nær tilknytning hertil, så der skabes flere eller alternative beskæftigelses- og indkomstmuligheder

q) forvaltning af landbrugets vandressourcer

r) udvikling og forbedring af infrastrukturen for at fremme udviklingen af landbruget

s) premme af aktiviteter inden for turisme og håndværk

t) miljøbeskyttelse i forbindelse med landbrug, skovbrug og landskabspleje samt forbedring af dyrevelfærd

u) genopbygning af landbrugsproduktionspotentiale, som er forringet ved naturkatastrofer, og iværksættelse af forebyggende foranstaltninger

v) finansieringsteknik.

- Midler fra EUGFL, Garantisektionen, til foranstaltninger til fremme af tilpasning og udvikling af landdistrikterne i henhold til artikel 33 i forordning (EF) nr. 1257/1999 i mål 2-områder: ... mio. EUR ( ... % af de samlede midler til artikel 33).

9. Beskrivelse af de påtænkte foranstaltninger til gennemførelse af planerne

(Artikel 43, stk. 1, femte led, i forordning (EF) nr. 1257/1999)

For hvert punkt anføres:

A. Støtteforanstaltningernes hovedtræk

B. Andet

1) Almindelige krav

A. Støtteforanstaltningernes hovedtræk:

- en liste over foranstaltningerne i samme rækkefølge som i forordning (EF) nr. 1257/1999

- en henvisning til den artikel (og det stykke), som hver betaling i forbindelse med foranstaltningen til udvikling af landdistrikterne falder ind under. Hvis der henvises til to eller flere artikler, skal den samlede betaling opdeles på de enkelte bestanddele.

B. Andet:

Intet.

2) Oplysninger om flere eller alle foranstaltninger (1)

A. Hovedtræk:

- EF-bidraget baseret enten på de samlede udgifter eller på de offentlige udgifter

- støtteintensitet og/eller -beløb og den anvendte differentiering (kapitel I-VIII)

- undtagelser som omhandlet i artikel 37, stk. 3, andet afsnit, første led, i forordning (EF) nr. 1257/1999.

B. Andet:

- støttebetingelser

- kriterier for påvisning af økonomisk levedygtighed (kapitel I, II, IV og VII)

- normal god landbrugspraksis (kapitel V og VI)

- minimumskrav med hensyn til miljø, hygiejne og dyrevelfærd (kapitel I, II og VII)

- minimumskrav med hensyn til faglige kvalifikationer (kapitel I, II og IV)

- tilstrækkelig garanti for, at der findes normale afsætningsmuligheder for de pågældende produkter (kapitel I og VII), jf. artikel 6 og 26 i forordning (EF) nr. 1257/1999

- beskrivelse af samtlige løbende kontrakter (fra den forrige periode), herunder en finansiel beskrivelse, og procedurer/regler gældende for disse kontrakter.

3) Oplysninger om specifikke foranstaltninger

For foranstaltningerne under de enkelte kapitler kræves desuden følgende specifikke oplysninger:

I. Investeringer i landbrugsbedrifter

A. Hovedtræk:

- primære produktionssektorer og investeringstyper.

B. Andet:

- maksimumsbeløb for de samlede støtteberettigede investeringer

- støttetyper

- eventuelt beskrivelser af landdistrikter med strukturelle vanskeligheder som nævnt i artikel 1, stk. 3, i nærværende forordning.

II. Etablering af unge landbrugere

A. Hovedtræk:

Intet.

B. Andet:

- den periode, som unge landbrugere råder over til at opfylde kriterierne for støtteberettigelse inden for de tilladte tre år i henhold til artikel 4, stk. 2, i nærværende forordning

- aldersgrænse

- betingelser for unge landbrugere, der ikke er etableret som eneste driftsleder på bedriften, eller som er etableret som medlemmer af sammenslutninger eller kooperativer, der som hovedformål har at forvalte en landbrugsbedrift

- etableringsstøttetype.

III. Uddannelse

A. Hovedtræk:

Intet.

B. Andet:

- støtteberettigede aktiviteter og personer

- sikring af, at ingen normale uddannelsesordninger og -programmer foreslås til finansiering.

IV. Førtidspension

A. Hovedtræk:

Intet.

B. Andet:

- nærmere betingelser for overdragere, overtagere, arbejdstagere og frigjorte arealer, herunder udnyttelse af arealer, som overdrageren beholder til ikke-erhvervsmæssigt landbrug, og den periode, der er afsat til forbedring af levedygtigheden

- støttetype, herunder beskrivelse af den anvendte ordning for beregning af det maksimale støtteberettigede beløb pr. bedrift og begrundelse med hensyn til type modtagere

- beskrivelse af nationale pensionerings- og førtidspensioneringsordninger

- nærmere oplysninger om støttens varighed.

V. Ugunstigt stillede områder og områder med miljørestriktioner

A. Hovedtræk:

- støttebeløbets størrelse:

1) for støtte i henhold til artikel 13, litra a), i forordning (EF) nr. 1257/1999: begrundelse for gradueringen af støttebeløbet efter kriterierne i artikel 15, stk. 2, i nævnte forordning

2) for udligningsgodtgørelser i henhold til artikel 13, litra a), i forordning (EF) nr. 1257/1999: forslag om at anvende fleksibilitetsbestemmelserne vedrørende det samlede støtteberettigede beløb i forordningens artikel 15, stk. 3, andet afsnit, med den nødvendige begrundelse. Det anføres, hvordan det vil blive sikret, at loftet over udligningsgodtgørelser overholdes i disse tilfælde, og der redegøres for den administrative procedure for, hvordan det sikres, at det maksimale støtteberettigede beløb overholdes

3) for udligningsgodtgørelser i henhold til artikel 13, litra b), og artikel 16 i forordning (EF) nr. 1257/1999: nærmere landbrugstekniske beregninger, der angiver: a) mistet indkomst og omkostninger som følge af miljørestriktionerne, b) de landbrugstekniske antagelser, der benyttes som referencepunkt.

B. Andet:

- nærmere oplysninger om betingelser for støtteberettigelse vedrørende:

1) fastlæggelse af minimumsarealet

2) beskrivelse af den relevante ordning for omregning i tilfælde af fælles græsningsarealer

- ændringer i forhold til de lister over ugunstigt stillede områder, som er vedtaget eller ændret ved Rådets og Kommissionens direktiver, og listerne over områder med miljømæssige begrænsninger.

VI. Miljøvenligt landbrug

A. Hovedtræk:

- begrundelse for de forventede virkninger af foranstaltningerne

- liste over lokale racer, hvis opdræt risikerer at blive indstillet, og angivelse af antallet af hundyr til avl i de pågældende områder. Dette antal skal attesteres af et teknisk organ - eller en organisation/sammenslutning af opdrættere - der er anerkendt behørigt, og som varetager registrering og ajourfører racestambogen. Dette organ skal have den nødvendige kapacitet og knowhow til at identificere dyr af den pågældende race

- for plantegenetiske ressourcer, der er truet af genetisk erosion, bevis herfor på basis af videnskabelige resultater og indikatorer for forekomsten af endemiske/oprindelige (lokale) sorter, deres populationsdiversitet og de fremherskende landbrugsmetoder på lokalt plan

- præcise oplysninger om landbrugernes forpligtelser og alle andre betingelser i aftalerne, herunder mulighederne for tilpasning af løbende kontrakter og procedurerne herfor

- nærmere landbrugstekniske beregninger, der viser: a) tabt indkomst og omkostninger i forbindelse med normal god landbrugspraksis b) de landbrugstekniske antagelser, der benyttes som referencepunkt c) incitationsniveau og berettigelse herfor på grundlag af objektive kriterier.

B. Andet:

- beskrivelse af foranstaltningens dækning, der viser anvendelsen i forhold til behovet, omfanget af målretning efter geografisk, sektormæssing eller anden dækning

- for samtlige miljøvenlige forpligtelser beskrives mulighederne for at kombinere forpligtelserne og for at sikre sammenhæng mellem disse.

VII. Forbedring af forarbejdningen og afsætningen af landbrugsprodukter

A. Hovedtræk:

- sektorer for basislandbrugsproduktionen

B. Andet:

- kriterier for påvisning af de økonomiske fordele for primærproducenterne.

VIII. Skovbrug

A. Hovedtræk:

definition af:

- "landbrugsjord" i forbindelse med artikel 26 i nærværende forordning

- "landbruger" i forbindelse med artikel 27 i nærværende forordning

- bestemmelser, der sikrer, at sådanne foranstaltninger er tilpasset de lokale forhold og forenelige med miljøet, og at de i givet fald skaber en passende ligevægt mellem skovbrug og vildtbestande

- aftaler mellem regioner og mulige støttemodtagere vedrørende foranstaltninger i forbindelse med artikel 32 i forordning (EF) nr. 1257/1999.

B. Andet:

- beskrivelse af støtteberettigede foranstaltninger og modtagere

- forbindelse mellem foreslåede foranstaltninger og nationale/regionale skovbrugsprogrammer eller tilsvarende ordninger

- foreliggende skovbeskyttelsesplaner som omhandlet i EF-bestemmelserne for områder med stor eller middelstor risiko for skovbrande og overensstemmelse mellem de foreslåede foranstaltninger og beskyttelsesplanerne.

IX. Fremme af tilpasningen og udviklingen af landdistrikterne

A. Hovedtræk:

- beskrivelse af og begrundelse for de aktioner, der er foreslået under hver foranstaltning.

B. Andet:

- definition af finansieringsteknik, der skal være i overensstemmelse med de almindelige kriterier for støtteberettigelse.

10. Behov for undersøgelser, demonstrationsprojekter, uddannelse eller teknisk bistand (hvor det er relevant)

(Artikel 43, stk. 1, sjette led, i forordning (EF) nr. 1257/1999)

11. Udpegning af kompetente myndigheder og ansvarlige organer

(Artikel 43, stk. 1, syvende led, i forordning (EF) nr. 1257/1999)

12. De forholdsregler, der er truffet for at sikre en effektiv og hensigtsmæssig gennemførelse, herunder vedrørende overvågning og evaluering; fastlæggelse af kvantificerede evalueringsindikatorer; foranstaltninger med hensyn til kontrol, sanktioner og PR

(Artikel 43, stk. 1, ottende led, i forordning (EF) nr. 1257/1999)

1) Nærmere oplysninger om gennemførelsen af artikel 52-57 i nærværende forordning.

De bør navnlig omfatte:

- muligheden for at udbetale forskud til visse kategorier af modtagere af investeringsstøtte

- beskrivelse af de finansielle kredsløb for betaling af støtte til de endelige modtagere

- ordninger for overvågning og evaluering af programmet, herunder systemer og procedurer for indsamling, tilrettelæggelse og samordning af data om finansielle, fysiske og virkningsmæssige indikatorer

- overvågningsudvalgets rolle, sammensætning og forretningsorden

- kodificering; kodificering (efter den model, Kommissionen har udarbejdet).

2) Nærmere oplysninger om gennemførelsen af artikel 58-64 i nærværende forordning

De bør omfatte en detaljeret beskrivelse af de påtænkte kontrolforanstaltninger med hensyn til efterprøvelsen af ansøgningernes indhold og overholdelsen af betingelserne for at modtage støtte samt de præcise sanktionsregler.

3) Nærmere oplysninger om overholdelse af de almindelige kriterier for støtteberettigelse som fastsat ved forordning (EF) nr. 1685/2000.

Artikel 39 i nærværende forordning.

13. Resultater af høringer og angivelse af de involverede myndigheder og organer samt arbejdsmarkedsparter og økonomiske interesseorganisationer

(Artikel 43, stk. 1, niende led, i forordning (EF) nr. 1257/1999)

1) Beskrivelse af:

- arbejdsmarkedsparter, økonomiske interesseorganisationer og andre relevante nationale organer, der skal høres efter de nationale regler og sædvaner

- de landbrugs- og miljømyndigheder og -organer, der involveres i forbindelse med udvikling, gennemførelse, overvågning, evaluering og revision af miljøforanstaltninger i landbruget og andre miljørettede foranstaltninger, så at der skabes ligevægt mellem disse foranstaltninger og andre foranstaltninger til udvikling af landdistrikterne.

2) Sammenfatning af resultaterne af høringerne og en angivelse af, i hvilket omfang der er taget hensyn til de fremsatte synspunkter og råd.

14. Ligevægt mellem de forskellige støtteforanstaltninger

(Artikel 43, stk. 2, andet led, i forordning (EF) nr. 1257/1999)

1) Beskrivelse, med henvisning til stærke punkter, behov og udviklingsmuligheder, af:

- ligevægten mellem de forskellige foranstaltninger til udvikling af landdistrikterne

- i hvilket omfang miljøforanstaltningerne for landbruget anvendes i hele området.

2) I beskrivelsen bør der, afhængigt af det konkrete tilfælde, henvises til:

- foranstaltninger, der er truffet uden for rammerne af forordning (EF) nr. 1257/1999

- foranstaltninger, der er truffet eller planlagt i henhold til særskilte udviklingsplaner for landdistrikterne.

15. Forenelighed og sammenhæng

(Artikel 37, stk. 2, i forordning (EF) nr. 1257/1999)

A. Hovedtræk:

1) Vurdering af forenelighed og sammenhæng med:

- andre EF-politikker og foranstaltninger herunder, navnlig konkurrencepolitikken

- andre ordninger under den fælles landbrugspolitik, navnlig hvor der påtænkes anvendt undtagelser som omhandlet i artikel 37, stk. 3, i forordning (EF) nr. 1257/1999

- andre støtteforanstaltninger som led i udviklingsplanerne for landdistrikterne

- de almindelige kriterier for støtteberettigelse.

2) I forbindelse med foranstaltningerne i artikel 33 i forordning (EF) nr. 1257/1999 skal det sikres og om fornødent tydeliggøres:

- at foranstaltninger, der er truffet i henhold til sjette, syvende og niende led, ikke kan finansieres af EFRU i landdistrikter i mål 2-områder eller i overgangsområder

- at foranstaltningerne ikke henhører under andre foranstaltninger, der er nævnt i afsnit II i forordning (EF) nr. 1257/1999.

B. Andet:

Vurderingen skal navnlig omfatte de ordninger, der har til formål at sikre en korrekt samordning med de myndigheder, som er ansvarlige for:

- de udviklingsforanstaltninger, der er indført inden for markedsordningernes rammer

- eventuelle udviklingsforanstaltninger for landdistrikterne, der er vedtaget i henhold til national lovgivning.

16. Supplerende statsstøtte

(Artikel 52 i forordning (EF) nr. 1257/1999)

A. Hovedtræk:

Angiv de foranstaltninger, til hvilke det påtænkes at yde supplerende finansiering i form af statsstøtte (artikel 52 i forordning (EF) nr. 1257/1999). I en vejledende tabel anføres omfanget af den supplerende støtte, der skal ydes for hver af de pågældende foranstaltninger for hvert år, som er omfattet af planen.

B. Andet:

Intet.

BILAG III

SAMMENLIGNINGSSKEMA

>TABELPOSITION>